b"\n_START_ARTICLE_\nEducaci\xc3\xb3 tecnol\xc3\xb2gica\n_START_PARAGRAPH_\nCada pa\xc3\xads ha introdu\xc3\xaft en el seu sistema educatiu la formaci\xc3\xb3 tecnol\xc3\xb2gica de forma diferent. La tradici\xc3\xb3 tecnol\xc3\xb2gica a Anglaterra i Su\xc3\xa8cia, pioners en aquest camp (ambd\xc3\xb3s van fer els seus primers plans d'estudi assessorats per Comenius) contrasta molt amb la recent incorporaci\xc3\xb3 al curr\xc3\xadculum espanyol, on les diferents comunitats aut\xc3\xb2nomes han fet el seu desplegament de forma diversa.\n_START_SECTION_\nLa Tecnologia a l'ESO\n_START_PARAGRAPH_\nDespr\xc3\xa9s d'un per\xc3\xadode on l'ESO es va fer de forma experimental a diferents comarques, la seva implantaci\xc3\xb3 a tot el territori catal\xc3\xa0 es va generalitzar amb la LOGSE els cursos 1996-1997 (1r d'ESO) a 1999-2000 (4t d'ESO). Decrets i lleis posteriors, com ara la LOCE van modificar el seu desplegament. En l'actualitat la LOE la incorpora com a mat\xc3\xa8ria obligat\xc3\xb2ria als primers cursos (1r a 3r d'ESO) i com a mat\xc3\xa8ries optatives (en fa dos, Tecnologia i Inform\xc3\xa0tica) a 4t d'ESO. La implantaci\xc3\xb3 de la LOE es duu a terme en els cursos 2007-2008 (1r i 3r d'ESO) i 2008-2009 (2n i 4t d'ESO). Un canvi important en la concepci\xc3\xb3 de l'\xc3\xa0rea al desplegament catal\xc3\xa0 de la LOE \xc3\xa9s l'\xc3\xbas del m\xc3\xa8tode de projectes al llarg de tots els cursos com a eix vertebrador de la mat\xc3\xa8ria.\n_START_SECTION_\nLa Tecnologia al Batxillerat\n_START_PARAGRAPH_\nSi b\xc3\xa9 amb la LOGSE es crea un batxillerat espec\xc3\xadfic, el Batxillerat Tecnol\xc3\xb2gic, amb mat\xc3\xa8ries de modalitat pr\xc3\xb2pies -com ara la Tecnologia Industrial, l'Electrot\xc3\xa8cnia o la Mec\xc3\xa0nica-, que es va implantar els cursos 1998-1999 (1r de batxillerat) i 1999-2000 (2n de Batxillerat), l'actual LOE, que s'implanta els cursos 2008-2009 (1r Batx.) i 2009-2010 (2n de Batx.) contempla un \xc3\xbanic Batxillerat cientifico-t\xc3\xa8cnic, on desapareix la mat\xc3\xa8ria Mec\xc3\xa0nica."